સાઉદી અરેબિયામાં સ્ત્રી કાર ચલાવતી થઈ તે સમાચાર દુનિયાભરમાં ચમક્યા હતા. ધીમે ધીમે મહિલાઓની મુક્તિના દ્વારા ખુલી રહ્યાં છે એવી છાપ ઊભી થાય, પણ તે વાત સંપૂર્ણ સાચી નથી તે વાત જાણકારો જાણે છે. સૌથી રૂઢિચૂસ્ત સાઉદીમાં સુધારા થયાં તો બાકીના દેશોમાં આશા જાગી હશે એવી કલ્પના પણ અસ્થાને છે, કેમ કે ઇરાન જેવા એક જમાનામાં સુધારા તરફ આગળ વધવા લાગેલા દેશમાં પણ ઉલટાની ચૂસ્તી વધી છે. થોડા વખત પહેલાં ઇરાનની કેટલીક યુવતીઓના અંગ્રેજી ગીતો પર ડાન્સ કરતા વિડિયો વહેતા થયાં ત્યારે બહારની દુનિયાને પણ આઘાત લાગ્યો હતો. ઇરાનમાં બહુ ઓછા લોકોએ તે વિડિયો જોયા હશે, પણ બહારની દુનિયામાં તેણે હલચલ મચાવી પછી 17 વર્ષની એ યુવતીની ધરપકડ કરી લેવામાં આવી હતી. પછી શું થયું? મદિહ હોજાબ્રી નામની એ યુવતી હમણાં ઇરાનના ટીવી પર આવી હતી. તેણે કબૂલાત કરી કે નૃત્ય કરવું ઇસ્લામની ખીલાફ છે અને પોતાને હવે સમજાવટ પછી ભાન થયું છે. તેનો આ પશ્ચાતાપ જોઈને નવાઈ ના લાગવી જોઈએ, કેમ કે ઇરાન પોતે લોકતાંત્રિક દેશ છે તેનો દેખાવ કરવા માગે છે. સાઉદીમાં શેખનું રાજ ચાલે છે. ત્યાં લોકશાહીનો દેખાવ કરવાની જરૂર નથી. ઇરાનના શાહને બળવો કરીને હટાવી દેવાયા, તે પછી ધાર્મિક મુલ્લાઓનું રાજ ચાલે છે, પણ દેખાવ લોકશાહીનો થાય છે.